MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fastsættelse af fælles bestemmelser om sikkerhed inden for civil luftfart

2001/0234 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fastsættelse af fælles bestemmelser om sikkerhed inden for civil luftfart

1- SAGSFORLØB

Forslagets fremsendelse til Europa-Parlamentet og Rådet (dokument KOM(2001) 575 endelig - 2001/0234(COD)): // 11. oktober 2001

Det Økonomiske og Sociale Udvalgs udtalelse: // 28. november 2001

Europa-Parlamentets udtalelse, førstebehandling: // 29. november 2001

Politisk enighed i Rådet: // 7. december 2001

Vedtagelse af den fælles holdning: // 28. januar 2002

2- FORMÅL MED KOMMISSIONENS FORSLAG

2.1 Efter terroristangrebene i New York og Washington den 11. september 2001 anmodede Rådet på sit møde den 12. september 2001 transportministrene om at vurdere de foranstaltninger, der var truffet med henblik på luftfartssikkerheden, og hvilke eventuelle yderligere foranstaltninger der burde træffes. På et særligt møde for transportministrene den 14. september 2001 fandt Rådet det nødvendigt at gennemføre samt ajourføre de centrale foranstaltninger om sikkerhed inden for civil luftfart, der er omhandlet i dokument 30 fra Den Europæiske Konference for Civil Luftfart (ECAC - European Civil Aviation Conference). Det Europæiske Råd opfordrede på sit ekstraordinære møde den 21. september 2001 transportministrene til at træffe de nødvendige foranstaltninger til at styrke luftfartssikkerheden. På denne baggrund vedtog Kommissionen den 10. oktober sit forslag til forordning, som sigter på at fastsætte fælles bestemmelser til forebyggelse af ulovlige handlinger mod civil luftfart.

2.2 Dette forslag inkorporerer bestemmelserne i ECAC-dokument 30 i Kommissionens retsorden for både internationale og indenlandske flyvninger. Som følge af de fælles standarders tekniske karakter foreslår Kommissionen, at den får de nødvendige beføjelser til, med bistand af et udvalg bestående af repræsentanter for medlemsstaterne, at vedtage de nødvendige gennemførelsesforanstaltninger og tilpasse disse til den teknologiske udvikling. Forordningen indfører endvidere en inspektionsmekanisme til at kontrollere, at de fælles sikkerhedsbestemmelser virkelig gennemføres. Forordningen indeholder en bestemmelse, der giver medlemsstaterne beføjelse til at træffe yderligere foranstaltninger for at imødegå en eventuel specifik trussel.

3 BEMÆRKNINGER TIL EUROPA-PARLAMENTETS ÆNDRINGSFORSLAG

3.1 Parlamentet godkendte Kommissionens forslag med forbehold af 14 ændringsforslag ved førstebehandlingen. Kommissionen forkastede to af disse ændringsforslag og godkendte de andre 12 (ændringsforslag 1, 2, 3, 4, 8, 10, 13, 14 første del, 19, 20, 21 og 22) i nogle tilfælde med forslag om omredigering eller principiel tilslutning.

3.2 De to forkastede ændringsforslag vedrører dels transponering ved henvisning til standarder udarbejdet af en ekstern organisation (ECAC) (ændringsforslag 5), dels udeladelse af en fællesskabskontrolmekanisme, der går ud på at verificere, at strengere foranstaltninger, som vedtages af medlemsstaterne, står i rimeligt forhold til det tilsigtede mål og ikke påvirker det indre markeds korrekte funktion (ændringsforslag 7). Kommissionen forkastede også sidste stykke af ændringsforslag 14, som henviser til undtagelser for foranstaltninger, der involverer ændringer af infrastruktur.

4- BEMÆRKNINGER TIL DEN FÆLLES HOLDNING

4.1 Rådet accepterer i sin fælles holdning, som blev vedtaget med enstemmighed, de 2 ændringsforslag, som Kommissionen har forkastet. Samtidig forkaster det 10 ændringsforslag, som Kommissionen har accepteret, dog med principiel tilslutning til nogle af disse ændringsforslag. Rådet accepterer 2 ændringsforslag, som Kommissionen har godkendt.

4.2 Ved at tilslutte sig Rådets fælles holdning accepterer Kommissionen Rådets godkendelse af 2 ændringsforslag, som Kommissionen tidligere har forkastet, samt Rådets forkastelse af 10 ændringsforslag, som Kommissionen tidligere har accepteret.

De 2 ændringsforslag, som blev accepteret af Rådet og forkastet af Kommissionen er beskrevet under pkt. 3.2.

De 10 ændringsforslag, der blev forkastet af Rådet, og som tidligere er blevet accepteret af Kommissionen, kan opdeles i 4 grupper:

- For det første ændringsforslag, der vedrører det vigtige spørgsmål om offentlig finansiering af sikkerhedsforanstaltninger (ændringsforslag 1, 10, 19 og 22)

- For det andet ændringsforslag, der henviser til gældende budgetpraksis (ændringsforslag 2 og 3)

- For det tredje ændringsforslag, hvor Rådet har ændret teksten til det oprindelige forslag på en måde, der stort set svarer til Parlamentets ændringsforslag (ændringsforslag 4 og 13)

- For det fjerde 2 ændringsforslag, som sigter mod at øge sikkerhedsforanstaltningernes effektivitet generelt (ændringsforslag 8 og 20).

4.3 I den fælles holdning forkaster Rådet 12 af Parlamentet stillede ændringsforslag. Det drejer sig om følgende:

* Ændringsforslag 1 {betragtning 9a (ny)}, ændringsforslag 22 {betragtning 9d (ny)}, ændringsforslag 10 {(artikel 7, stk. 5a (ny)} og ændringsforslag 19 {(artikel 7a (ny)}. Rådet mener i sin fælles holdning ikke, at det er hensigtsmæssigt at inkludere en henvisning til finansiering af yderligere sikkerhedsforanstaltninger. Kommissionen vil principielt kunne acceptere disse ændringsforslag, da de er på linje med holdningen i Kommissionens meddelelse af 10. oktober 2001 om terroristangrebenes økonomiske virkninger. I denne meddelelse fastslår Kommissionen, at den er rede til at se positivt på offentlig finansiering af kompensation for yderligere sikkerhedsforanstaltninger. Man kan dog fra et juridisk synspunkt hævde, at bestemmelser, der ikke direkte er forbundet med målet om at forbedre luftfartssikkerheden, ikke bør indgå i forordningen. Kommissionen har til hensigt at analysere behovet for harmonisering af den måde, hvorpå sikkerhedskontrollen tilrettelægges og finansieres i medlemsstaterne, og tage de nødvendige initiativer til opfølgning af denne analyses resultater.

* Ændringsforslag 2 {betragtning 9b (ny) og ændringsforslag 3 {betragtning 9d (ny)}. Rådets forkastelse af disse ændringsforslag i den fælles holdning er igen på linje med Rådets synspunkt om ikke i forordningen at henvise til de finansielle aspekter ved yderligere sikkerhedsforanstaltninger . Kommissionen vil principielt kunne acceptere disse ændringsforslag. Fra et juridisk synspunkt kan man dog hævde, at det drejer sig om betragtninger, hvortil der ikke svarer en bestemmelse i forordningen.

* Ændringsforslag 4 (artikel 1, stk. 1). Den fælles holdning afspejler aspektet "passende" som foreslået af Parlamentet.

* Ændringsforslag 13 (artikel 9). Den fælles holdning behandler fortrolighedsaspektet i en ny artikel 8 "Informationsformidling".

* Ændringsforslag 8 (artikel 7, stk. 3). Den fælles holdning inkluderer ikke Parlamentets tanke om uanmeldte inspektioner. Kommissionen mener, at dette ville øge inspektionens effektivitet. Den kan dog acceptere, at uanmeldte inspektioner kan være vanskelige at tilrettelægge, og at et minimum af forudgående oplysninger til de pågældende nationale myndigheder er nødvendig for at opnå de nødvendige fuldmagter til at få adgang til områder med adgangsbegrænsning. Erfaringen, herunder med inspektion i tredjelande med en veletableret tradition for effektiv inspektion, viser, at det faktisk ikke er muligt at gøre andet.

* Ændringsforslag 20 (artikel 9a). Den fælles holdning omfatter ikke tredjelandsaspektet, hvilket kan skabe et problem med eksterritorial gennemførelse af kontrol, hvis denne ikke kan organiseres på bilateralt eller multilateralt grundlag. Det er derfor muligvis at gå for vidt at skabe en retlig forpligtelse for Kommissionen.

* Ændringsforslag 5 (artikel 4, stk. 1). Den fælles holdning accepterer henvisningen til standarder udarbejdet af en ekstern organisation (ECAC) i betragtningerne, men ikke i den centrale tekst. Kommissionen kan også acceptere dette.

* Ændringsforslag 7 (artikel 6). Den fælles holdning forkaster af suverænitetshensyn tanken om en fællesskabskontrolmekanisme, der går ud på at verificere, at strengere foranstaltninger, som vedtages af medlemsstaterne, står i rimeligt forhold til det tilsigtede mål og ikke påvirker det indre markeds korrekte funktion. Kommissionen beklager stadig denne holdning, som er på linje med Europa-Parlamentets, men accepterer den i kompromisets ånd, navnlig da den fælles holdning tydeligt fastslår, at strengere foranstaltninger bør tages under hensyn til fællesskabsretten. Kommissionen håber, at man i fremtiden, med gradvis opbygning af tillid, kan vedtage en ændring til forordningen med henblik på at etablere en fællesskabskontrolmekanisme, som er afgørende for realiseringen af tanken om "one stop-sikkerhed".

5- KONKLUSION

5.1 Kommissionen konstaterer, at den fælles holdning i det store og hele følger Parlamentets udtalelse i førstebehandlingen. Da de punkter, hvor der eksisterer en afvigende holdning, ikke direkte vedrører målsætningen med at forbedre sikkerheden inden for luftfart, er Kommissionen i stand til at acceptere den fælles holdning som enstemmigt vedtaget af Rådet.